دايبټ اباد کميشن راپور : امريکا څنگه تراسامه ورسيده؟
دپاکستان دانگريزي ژبې يوې ورځپاڼې ډان دايبټ اباد دکميشن له لوري راټول کړل شوي ځينې مهم معلومات دخپلو سرچينو له خُلې خپارۀ کړي دي
په ٢ مئ،٢٠١١ دپاکستان دخيبرپښتونخوا صوبې په ايبټ اباد سيمه کې دامريکائي ځواکونو له لوري په نيمه شپه کې دټولې دنيا تر ټولو دلويې تروريستي شبکې القاعده مشر اسامه بن لادن وژل شوى ؤ. دپاکستان په يوه داسې اباده سيمه کې ، چرته چې په ډيره کمه فاصله دپاکستاني پوځيانو دروزنې مرکز هم موجود ؤ دامريکائي پوځيانو په خصوصي اپريشن کې داسامه بن لادن وژنې ، دټولې نړۍ په مخ دموجودو فکرلرونکو خلکو په ذهنونو کې يو شمير پوښتنې راپورته کړې وې. دغه پوښتنې که چرته دټولې نړۍ په کچ کيدلې ، نو هلته په پاکستان کې هم دې پوښتنو زور نيولى ؤ چې څنگه ددنيا دټولو نه مطلوب ترين شخص په پټه پرته له ويزې اؤ پاسپورټ څخه پاکستان ته ورغلى اؤ دغلته يې ديوې پوځي ساحې په سيوري کې تر کلونو استوگنه اختيار کړه؟ په پاکستان اؤ ټوله نړۍ کې دراپورته شوؤ دغو پوښتنو دځواب موندلو دپاره په د٢ مئ،٢٠١١ دترسره شوؤ عملياتو دپلټنو دپاره وروستو دپاکستان دسپريم کورټ دريټائرډ جج جاويد اقبال په مشرۍ يو تحقيقاتي کميشن وټاکل شو. دغه کميشن د٢م مئ دعملياتو سره داړخ لرونکو ټولو خواؤ څخه پوښتنې کړي اؤ تر دې مهاله دپاکستاني اولس په گډون دټولې نړۍ خلک ددغه کميشن له لوري دبرابر شوي راپور دتفصيلاتو مخې ته دراتلو په بې تابۍ سره انتظار کوي. خودگل په ورځ دپاکستان دانگريزي ژبې يوې ورځپاڼې ډان دايبټ اباد دکميشن له لوري راټول کړل شوي ځينې مهم معلومات دخپلو سرچينو له خُلې خپارۀ کړي دي. دکميشن ددغه معلوماتو مخې ته دراتللو باوجود څيړونکي نيوکه ، لري چې دغه کميشن که چرته ددوهم مئ دعملياتو سره اړخ لرونکو طبقو څخه بيلا بيلې پوښتنې کړې، خو دا پوښتنه يې له نظر څخه غورځولې چې څنگه اسامه بن لادن بغير ويزې پاکستان کې ته واوښتو اؤ بيا يې يوه اوږده موده دهرقسمه خطرو څخه پاک ژوند وکړو؟ دډان لخوا د ورکړل شوؤ معلوماتو له مخې دنائن اليون څخه دمخه چې کله دامريکا په سمندري جهاز کول اؤ افريقه کې په امريکائي سفارت خانو شوؤ بريدونو کې ککړ دالقاعده يو غړى خالد بن عطاش په کال ٢٠٠٢ء کې دکراچۍ څخه ونيول شو ، نو داسامه دلټون په حقله دغه تر ټولو لمړى زړۀ پورې پرمختگ ؤ. خالد بن عطاش هاغه سړى ؤ، چاچې وروستو ابو احمدعلي کويتي په گوته کړو، کويتي داسامه بن لادن ښى لاس گڼل کيدو اؤ هغه ته يې دپيغامونو رسولو ترڅنگ دالقاعده دامريکائي غړو دمشرتوب دنده هم په غاړه لرله. دخالد له لوري دورکړل شوؤ اطلاعاتو په رڼا کې چې کله دکويت داستخباراتي شبکې سره تماس ونيول شو، نو هغوي ددغه سړي په حقله هيڅ قسم معلومات ورنۀ کړى شول. ډان ورځپاڼه پخپل رپورټ کې دذريعې له خُلې ليکي چې دکال ٢٠٠٩ څخه تر نومبر ٢٠١٠م ، موده کې ددغه سړي دلټون په مهال سي ائي اى پاکستان ته څلور دټيليفون نمبرې ورکړې وې ، خو سي ائي اى نۀ وه په ډاگه کړې چې دغه نمبرې دچا دي اؤ هغوي دچا لټون کوي؟ ورځپاڼه ليکي دغه ټولې نمبرې به زياتره وخت بندې وې ، خو دپاکستان استخباراتو يا ائي ايس ائي په سي ائي اى فشار راوړل پيل کړل چې ترڅو ورته امريکا ددغو نمبرو په حقله تفصيلات نۀ وي ورکړي ، چې دغه نمبرې دچا دي، نو هغوي نۀ شي کولى ددغو نمبرو لرونکي خلک ومومي. دماضۍ دپيښو په نظر کې نيولو سره اوس ايبټ اباد کميشن پخپل رپورټ کې ددې خبرې پخلى کړى دى چې دعطاش دانکشاف له مخې کويتي داسامه بن لادن ښى لاس ؤ. کميشن چې څه راپه ډاگه کړي دي ، دهغې له مخې کويتي داسامه بن لادن دکورنۍ سره په کراچۍ کې اکتوبر، يا نومبر٢٠٠١ کې ميشته ؤ. کله چې ٢٠٠٢ء کې داسامه بن لادن کورنۍ ، چې پکې دهغه ښځې شاملې وې، پيښور ته لاړې نو ، په هاغه مهال هم کويتي دهغوي سره ؤ اؤ بيا دکال ٢٠٠٢ په نيمائي کې اسامه بن لادن دهغوي سره ليدل کړي وؤ. دراپور له مخې ددغه ځايې څخه وروستو هغوي سوات ته تللي وؤ ، چې هم دغلته اسامه بن لادن دخالد محمد شيخ سره ليدلي وؤ يوه مياشت وروستو خالد محمد شيخ دراولپينډۍ څخه ونيول شو اؤ دگيريدو له ويرې په سمدستي ډول داسامه بن لادن کورنۍ دسوات څخه دخيبرپښتونخوا هري پور سيمې ته اړول شوې وه. کويتي اؤ ابرار هم له تښتيدو وروستو په سوات کې يوځايې شوي وؤ ، چرته چې اسامه بن لادن هم موجود ؤ، اؤ بيا وروستو هغوي ټول دکال ٢٠٠٥م پورې په هري پور کې ميشته وؤ. دهري پور څخه وروستو دغه ټول کسان ايبټ اباد ته واوښتل اؤ په ايبټ اباد کې دهغوي داستوگنې ټول پلان اؤ انتظات کويتي ترسره کړي وؤ. ډان ورځپاڼه ليکي چې يوې ذريعې ورته وئيلي کويتي ايبټ اباد کې ديو جعلي شناختي کارډ له لارې پلاټ واخستو اؤ بيا يې دهغې دجوړولو څارنه هم پخپله کوله. دغه سرچينې وائي دغه کور په دريوؤ برخو مشتمل ؤ، پکې يوه اوږده چارديوالي ، هغې سره پيوست کور په کوم کې چې کويتي اؤ دهغه کورنۍ اوسيده اؤ مرکزي برخه يې درې منزله وه. ددغه کور دوه پورتني منزلونه اسامه بن لادن اؤ دهغه کورنۍ سره ؤ اؤ دهغه تر ټولو کشره ښځه په دوهم منزل کې اوسيده ، همدغه راز دهغه مشرانې ښځې شريفه اؤ خائره په لمړي منزل ميشته وې. ددغه کور په ځمکنۍ برخه کې کويتي اؤ دهغه ورور ابرار سره دخپل فاميل اوسيدلو. سرچينې وائي دغه کور په داسې طرز جوړ کړل شوى ؤ، چې دابرابر بچو به اسامه بن لادن نۀ شو ليدلى. کميشن وئيلي دي چې سوات، هري پور اؤ ايبټ اباد کې داستوگنې په مهال کله هم اسامه بن لادن ټيليفون لا ئن ، انټرنيټ يا دتار کنيکشن نۀ ؤ کارولى. هرڅو که په دغه مهال يو ډش دالجزيره چينل دکتلو دپاره دهغه په استعمال کې ؤ. ورځپاڼه ليکي کميشن پخپل راپور کې په ډاگه کړې چې ايبټ اباد کې ددغه کور دننه په غيرقانوني توگه داوسيدونکو خلکو څخه په سيمه ييز خلک چارواکي بې خبره وؤ. دمثال په توگه کميشن دا خبره نوټ کړې ده چې ددغه کور دپاره ځمکه دعام يا ساده شناختي کارډ په ذريعه اخستل شوې وه اؤ دنادراء له لوري په پاکستان کې په ٢٠٠٤ کې قومي شناختي کارډونه کمپيوټرائزډ کړى شوي وؤ. سرچينې وائي دغه عام شناختي کارډ ناچله شوى ؤ، دمال محکمې ، کنټونمنټ بورډ اؤ نورو ادارو دغه ناچله شناختي کارډ قبول کړى ؤ اؤ په دغه کارډ کې دورکړل شوي شخص اؤ درک يې هيڅ رقم تصديق نۀ ؤ کړى. ددې ترڅنگ سرچينه دا هم وائي چې ددغه کور ددريم منزل جوړول هم دودانو کولو دقوانينو څخه سرغړونه وه، خو په دغه حقله هم چارواکو هيڅ رقم مداخلت نۀ ؤ کړى.